Lastensuojelulain 69 a §:n mukaan laitoksen tulee ottaa yhteyttä lapsen sijaishuollosta vastuussa olevaan viranomaiseen, jos lapsi poistuu luvatta laitoksesta tai ei palaa sinne luvallisen poistumisen jälkeen. Laitoksen ja lapsen sijaishuollosta vastuussa olevan viranomaisen tulee sopia yhteistyössä, kuinka tilanteessa toimitaan, kuka etsii lasta ja mistä lasta mahdollisesti etsitään. Kun lapsen olinpaikka on selvillä, on yhdessä sovittava, kuka lapsen noutaa ja kuljettaa takaisin laitokseen.
Lapsen palauttamisesta ja siihen liittyvästä kuljettamisesta ja sen turvallisesta järjestämistavasta sijaishuoltopaikkaan päättää lapsen asioista vastaava sosiaalityöntekijä. Kiireellisessä tapauksessa laitoksen johtaja tai hänen määräämänsä laitoksen hoito- ja kasvatushenkilökuntaan kuuluva henkilö voi päättää asiasta. Asiasta on annettava kirjallinen päätös. Päätöksestä ei voi valittaa. Asia on kirjattava myös lapsen asiakasasiakirjoihin. Lapsen etsintää ja kuljettamista ei saa toteuttaa ostopalveluna.
Kiireellisissä tilanteissa lapsen palauttamisesta ja siihen liittyvästä kuljettamisesta ja turvallisesta järjestämistavasta vastaa laitoksen johtaja tai hänen määräämänsä laitoksen hoito- ja kasvatushenkilökuntaan kuuluva henkilö. Päätöksestä on kuitenkin ilmoitettava viipymättä lapsen asioista vastaavalla sosiaalityöntekijälle.